Iktatószám: T/29-5/2023.

**Jegyzőkönyv**

**Készült**: A Térségfejlesztési Bizottság 2023. szeptember 14-i, 13:30 órakor a Megyeháza Földszinti 5. sz. termében tartott üléséről.

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság folytatja a munkáját.

**Napirend tárgyalása:**

3. Tájékoztató a NAV Zala Vármegyei Adó-és Vámigazgatósága működéséről.

**Fodor Márk**: Sok szeretettel köszönti Dr. Kaszás Anita igazgató asszonyt. Felkéri, hogy egy kis összefoglalót mondjon a NAV működéséről, 2022. évi tevékenységéről, elért eredményeiről.

**Dr. Kaszás Anita**:Köszönti a megjelenteket. Csak rövid ismertetőt szeretne mondani, mert a bővebb prezentációval a Közgyűlés tagjai számára készült. Jelenleg a 2023. I. negyedévi adatok állnak a NAV rendelkezésére, melyet a 2022. I. negyedévi adatokkal összehasonlítva elmondható, hogy van némi hanyatlás a Zala Vármegyei székhelyű gazdasági társaságok és gazdasági élet szereplőinek adatait illetően. Szignifikánsan az építőiparban mutatkozik ez meg leginkább, ott körülbelül 25%-kal kevesebb az idei I. negyedében kiállított számlák értéke, mint a tavalyi év ugyanezen időszakában volt. Éppen a HelloVidéken olvasta a Zala vármegyei gazdaságot lehúzó értékelést, mellyel nem ért egyet. Zala vármegye gazdasága szerencsére több lábon áll. Alapvetően abban a vármegyében van gond, ahol 1 kiemelt húzóágazat van, például az autóipar, mert ott minden e köré épült fel. A gazdasági élet szereplőinek másik oldala a lakossági fogyasztások mérése és elemzése. Az online pénztárgépek által adott adatok alapján elmondható, hogy a beütött forgalom körülbelül 11%-kal nőtt, a tavalyi év azonos időszakához képest, viszont a 20% körüli inflációt figyelembe véve is látható, hogy a lakossági fogyasztás mértéke nem sokkal, de csökkent. Akkora visszaesést nem érzékelnek, mint amekkorát a KSH közöl.

**Fodor Márk**: Kérdezi, hogy a Zala vármegyei adatoknál a Zala vármegyei székhelyű cégek teljesítményét veszik figyelembe.

**Dr. Kaszás Anita**:Igen. Például a Flex itt Zalaegerszegen, nagy adózó, azonban nem zalaegerszegi székhelyű, ezért az adatai nem ide számítanak bele. Ellenben a múlt hét végéig a harcászati cég még zalaegerszegi adózónak számított, ami egy Kormány döntés következtében változott.

**Fodor Márk**: Kérdezi, hogy a Keszthelyen megnyílt 2 szálloda sem a Zala vármegyei GDP-be tartozik.

**Dr. Kaszás Anita**:Pontosan, nem tartozik ide. Az adatgyűjtés során az is problémát okoz, hogy a Zala vármegyei lakosok közül ténylegesen hányan dolgoznak Zala vármegyében, Zala vármegyei foglalkoztatónál. Nincs erre vonatkozóan sajnos adatunk.

**Fodor Márk**: Akkor a kormányzati tervezés sem tud pontos lenni, ha ezek az adatok nem mérhetők.

**Dr. Kaszás Anita**:Ezt az adatot a NAV ki tudja nyerni egyéb adatbázisokból. Az online pénztárgépek és a Zala vármegyei vállalkozások által kiállított online számlák mind valós adatokat közölnek.

**Fodor Márk**: A Nemzeti Turisztikai Központba befutott adatok is valós és pontos adatok.

**Dr. Kaszás Anita**:Igen, a NAV együttműködése erre az ágazatra is kiterjed. A magánszállás adók esetében is a tevékenység székhelye számít az adózás szempontjából.

**Fodor Márk**: Kérdezi, hogy az Airbnb-s fekete szoba kiadás mellett a NAV hogyan tudja kiszűrni a tényleges adatokat.

**Dr. Kaszás Anita:** A NAV-nak erre egy kontroll adata van. Az airbnb-nél felszámítanak jutalékot az ezzel foglalkozó külföldi székhelyű cégek, és ez alapján lehetséges a valós adóztatási adatok számítása. Ezek az adatkapcsolatok működnek, de van benne időbeli késedelem.

**Strázsai Zoltán**: Kérdezi, hogy mekkora ez az idő késedelem.

**Dr. Kaszás Anita**: Általában 1 év.

**Strázsai Zoltán**: Akkor emiatt ennek a területnek a GDP-je nem is mérhető.

**Dr. Kaszás Anita**: Számszakilag nem nagyon torzít. Ezt a fajta tiszta adatszolgáltatást a NAV még nem tudja produkálni. Sajnos több egyéb torzító tényező is lehet.

**Fodor Márk**: Kérdezi, hogy van –e valakinek kérdése, hozzászólása. Ha nincs, szavazásra bocsátja a napirendet.

**19/2023. (IX.14.) TB számú határozat**

*A Zala Vármegyei Közgyűlés Térségfejlesztési Bizottsága a „Tájékoztató a NAV Zala Vármegyei Adó – és Vámigazgatósága működéséről” című napirendi pontot 6 igen szavazattal és 1 tartózkodással elfogadta.*

**Fodor Márk**: A Térségfejlesztési Bizottság a napirendi pont elfogadásával a feladatát befejezte. Köszöni a munkát és a megjelentek részvételét.

K.m.f

 Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke